2-jarige se liggaam gekry waar pa hangArgieffoto ŉ 25-jarige man van Noordwes het Sondag vermoedelik sy tweejarige dogtertjie vermoor voor hy homself gehang het. Sers. Kelebogile Moleko, provinsiale polisiewoordvoerder, het Maandag gesê die voorval het in die Moshawane-nedersetting buite Mahikeng plaasgevind. “Voorlopige ondersoek dui daarop dat die pa die kind by die ma gaan haal het vir ŉ besoek. Die pa het na bewering sy dogtertjie verskeie kere met ŉ mes gesteek voor hy homself aan ŉ ketting opgehang het. Albei se liggame is omstreeks 14:00 in sy huis gevind,” het Moleko gesê. Die polisie is ontbied en ŉ saak van moord is aanhangig gemaak. ŉ Geregtelike doodsondersoek word ook gedoen. Lt.genl. Baile Motswenyane, provinsiale polisiekommissaris, het die voorval veroordeel. “Hierdie tragiese voorval kom aan die einde van Kinderbeskermingsweek wat ten doel het om te verseker dat ons huise vol liefde is, en beskut teen geweld en ŉ gevoel van verwerping,” het Motswenyane gesê. Motswenyane het ŉ beroep op die publiek gedoen om te vermy om “drastiese besluite” te neem en professionele hulp te ontbied as hulle probleme ondervind.